የትራክተር ባለቤት የሆኑ ባለሀብቶች አርሶ አደሩን እንዲያግዙ ተጠየቀ
አዲስ አበባ:- የኮሮና ቫይረስ ወረርሽኝ እያስከተለ ባለው ጫና የግብርናው ዘርፍ ከመቀዛቀዙ ባለፈ ረሀብ እንዳይከሰት የትራክተር ባለቤት የሆኑ ባለሀብቶች አርሶ አደሩን እንዲያግዙ ጥሪ ቀረበ ።የአማራ ክልል ግብርና ቢሮ የህዝብ ግንኙነትና የኮሙኒኬሽን ዳይሬክተር አቶ አምሳሉ ጎባው በተለይም ለአዲስ ዘመን ጋዜጣ እንደተናገሩት፤ በአሁን ወቅት የኮሮና ቫይረስ ወረርሽኝ እያስከተለ ካለው የጤና፣ የማህበራዊና ኢኮኖሚያዊ ቀውሰ በበለጠ ህብረተሰቡን ረሀብ እንዳይጎዳው ግብርናው ላይ መስራት ያስፈልጋል። የተለያዩ ባለሀብቶች የኮሮና ቫይረስ ወረርሽኝ የሚያስከትለውን ጉዳት መከላከል እንዲቻል በሚሊዮን የሚቆጠሩ ብሮችን ጨምሮ የመኖሪያና የንግድ ህንፃዎቻቸውን እየሰጡ መሆኑን ያስታወሱት ዳይሬክተሩ፤ ባለሀብቶቹ ከዚህ በበለጠ በግብርናው ዘርፍ በመሳተፍ አርሶ አደሩ የግብርና ስራውን ትራክተር ተጠቅሞ ማሳለጥ እንዲችል በተመጣጣኝ ዋጋ ቢያቀርቡለትና ቢያግዙት መልካም ነው ብለዋል። በአማራ ክልል በተለያዩ ዞኖች የሚገኙ ባለሀብቶች 183 ትራክተሮች ያሏቸው ሲሆን፤ እነዚህ ትራክተሮች ወደ ግብርናው ዘርፍ መለስ ብለው አርሶ አደሩን ማገዝ እንዲችሉ በሚል በየአካባቢው ለሚገኙ የግብርና አመራሮች መረጃ በመስጠት ወጣ ባለ አሰራር እየተሰራ ነው ያሉት ዳይሬክተሩ፤ እስካሁን 29,997 ሄክታር መሬት መታረሱን ገልፀው፤ በቀጣይም መንግስት እጁን በማስገባት አርሶ አደሩ በትራክተር ማረስ የሚችልበትን መንገድ ማመቻቸት እንዳለበት ተናግረዋል። አርሶ አደሩ በትራክተር ማረሱ የተለያዩ ጠቀሜታዎችን ያስገኝለታል ያሉት ዳይሬክተሩ፤ አንደኛ ከንክኪ ነፃ በሆነ መንገድ ማረስ ይችላል። ሁለተኛ ስፋት ያለውን ማሳ በአጭር ጊዜ ማዳረስ ያስችላል። በሦስተኛ ደረጃ በትራክተር ማረስን ባህል በማድረግ ማዳበሪያ አምጡልኝ እንደሚለው ሁሉ ትራክተር አምጡልኝ በማለት ከበሬ ጫንቃ ላይ የሚወርድበት አጋጣሚም ይፈጠራል። ከዚህ ባለፈም አርሶ አደሩ እንደ ከዚህ በፊቱ በቡድን፣ በጋራና በመተባበር ባህሉ የእርሻ ስራውን ሲያከናውን ለበሽታው የመጋለጥ ዕድሉ ይሰፋል። ስለዚህ ትራክተር ተጠቅሞ በማረስ ተጠቃሚ መሆን እንዲችል መንግስትም ሆነ ባለሀብቱ ድጋፍ ሊያደርጉ ይገባል ብለዋል።ከኮሮና ቫይረስ ጋር በተያያዘ የግብርና መቋረጥ የሌለበትና ግብርናው ከተስተጓጎለ ደግሞ ከበሽታው ባልተናነሰ መልኩ ረሀብ የሚጎዳን መሆኑን የጠቀሱት ዳይሬክተሩ፤ አርሶ አደሩን ከበሽታው መከላከል እንዲቻል መንግስት ፋታ የሌለው ስራ እየሰራ ነው ብለዋል። 
ከዚሁ ጋር በተያያዘ የክልሉ ግብርና ቢሮም እስከ ቀበሌ ድረስ ያለውን ጽ/ቤት እና የልማት ጣቢያ ባለሙያዎችን በመጠቀም አርሶ አደሩን እያስተማረ መሆኑን አብራርተዋል። ከዚህ በተጨማሪም የማዳበሪያና የምርጥ ዘር ግብዓቶችን ካለፈው ዓመት በተሻለ መልኩ በበቂ ሁኔታ ለአርሶ አደሩ እየቀረበ መሆኑን ጠቅሰዋል። ወቅቱ የመኸር ሰብል ምርት ቅድመ ዝግጅት የሚደረግበት እና የተለያዩ ስልጠናዎች የሚሰጡበት ጊዜ መሆኑን ያስታወሱት ዳይሬክተሩ፤ ይሁንና በተከሰተው በሽታ ምክንያት ስልጠናውን መስጠት ባይቻልም በግለሰብ ደረጃ፣ በየመንደሩ የሚገኙ አደረጃጀቶችና በየጎጡ ያሉ የግብርና ባለሙያዎችን በማሰልጠን አርሶ አደሩን እንዲያስተምሩና እንዲያግዙ እየተደረገ መሆኑን ገልጸዋል ። ከዩኒቨርሲቲ የተመለሱ ተማሪዎችም ወደ አርሶ አደሩ የገቡ በመሆኑ እንዲያግዙት ይደረጋል ብለዋል።የክልሉ መንግስት በግብርናው ዘርፍ ለተሰማሩ 19,969 በየቀበሌው ለሚገኙ የልማት ጣቢያ ባለሙያዎች ሁለት ነጥብ አምስት ሚሊዮን ብር በመመደብ የእጅ ንፅህና መጠበቂያ ፈሳሽ ሳሙና እና ሳኒታይዘር አቅርቧል።ይህም ባለሙያዎቹ እራሳቸውን ጠብቀው ተነቃቅተውና ተግተው አርሶ አደሩን ማገዝ እንዲችሉና አርሶ አደሩም ጤናውን ጠብቆ ማምረት እንዲችል በማሰብ መሆኑን ዳይሬክተሩ አብራርተዋል። በሽታ የሰውን ልጅ ጤና በማወክ የሚገድል ሲሆን፤ ረሀብ ግን የሰው ልጅን ታመመም አልታመመም ይገድለዋል ያሉት ዳይሬክተሩ፤ በአሁን ወቅት ለኮሮና ቫይረስ ወረርሽኝ እያደረግን ካለው ጥንቃቄ ባሻገር ህብረተሰብን መግቦ የሚያድረውን አርሶ አደር በማሰብ ትኩረታችንን ግብርናው ላይም ልናደርግ ይገባል ብለዋል። የሰው ልጅ ታምሞ መዳን የሚችለውም ሲመገብ ነውና አንድ ነገር ላይ ብቻ ማተኮር የለብንም ሌላም ችግር ሊገጥመን እንደሚችል ታሳቢ በማድረግ የጤናው፣ የንግዱና የግብርናው አመራር እንደሚሰራው ሁሉ እያንዳንዱ አመራር ከኮሮና ውጪ ያሉ ችግሮችን እያሰበ በመስራት ዘብ መቆም እንዳለበት አመልክተዋል።አዲስ ዘመን ሚያዝያ 15/2012ፍሬህይወት አወቀ